Jeremia 49 - Bybelskool vir Bereane
January 21, 2019 nati@stander.co.za
Ons boer vanoggend weer in Jeremia. In hierdie hoofstuk word die oordeel oor die Ammoniete en die Edomiete aangekondig. Hullenwas die vyande van Israel.
Wat interessant is, is dat die Edomiete se stede baie goed verskans was, en dat dit die indruk gegee het dat die stede oninneembaar was. Tog sê die Here…
"Die vrees wat ander vir jou het en jou vermetelheid het jou mislei. Jy woon teen die kranse, jy klou vas aan die hoë bergtoppe, maar al bou jy jou nes daar in die hoogte soos 'n aasvoël, Ek sal jou daar afhaal, sê die Here." (vers 17)
Partykeer voel dit vir ons ook of die probleme wat ons in die gesig staar, onmoontlik is om te oorkom. Net soos wat die Here vir Israel se vyande egter sê: "Ek sal jou daar afhaal", so is ons krisisse vir die Here ook nie onoorkombaar nie.
Dink vanoggend aan jou grootste probleem. Gee dit dan vir die Here en vra Hom om 'n uitweg te skep waar daar nie een is nie.